“Alimardonovga qarshi ko‘rsatma berishimni so‘radi”. Qashqadaryoning so‘kong‘ich bosh tarbiyachisi ovozini yashirincha yozib olgan mas’ul endilikda jurnalistni ayblamoqda

Ijtimoiy tarmoqda o‘zini Qamashi tuman maktabgacha ta’lim bo‘limi boshlig‘i vazifasini vaqtincha bajaruvchi Javohir Xo‘jamberdiyev deb tanishtirgan mas’ulning iqrori yozilgan videomurojaat paydo bo‘ldi.

 Javohir Xo‘jamberdiyev.
Unda aytilishicha, o‘zini “Jamiyat” gazetasi jurnalisti Kamola Shermatova deb tanishtirgan ayol Javohir Xo‘jamberdiyevdan boshqarma boshlig‘iga qarshi ko‘rsatma berishni talab qilgan, hatto uni qo‘rqitgan.
Qashqadaryo viloyatining bosh tarbiyachisi Asror Alimardonov ovozini yozib olgan Qamashi tuman maktabgacha ta’lim bo‘limi mas’uli endilikda muxbirni ayblamoqda.
Videomurojaat muallifi boshqarma boshlig‘i bilan bo‘lgan muloqotni hech kimsaning ta’sirisiz o‘zi yozib olishga majbur bo‘lganini aytadi-yu, ammo nima maqsadda yozib olganini ochiqlamaydi.
Boshqarma boshlig‘i ovozini yashirincha yozib olgan mas’ulning aytishicha, Kamola Shermatova uning telefonidagi audioyozuvlarni qo‘ng‘iroq qilib olish bahonasida olib, unga sezdirmasdan ko‘chirib olgan.
— Audioyozuvlarni ko‘chirib olgach, u menga boshqarma boshlig‘i Asror Alimardonovga qarshi ko‘rsatma berishimni, unga qarshi ma’lumot yig‘ishimni, yozishimni so‘radi, — deydi Javohir Xo‘jamberdiyev. — Men esa unday qilmasligimni bildirdim. Vaziyat shu darajaga bordiki, Asror Alimardonovga qarshi fitna uyushtirib, tuhmat, bo‘hton yog‘dirishdan tap tortmadi. Lekin men u aytgan yo‘ldan yurmadim. Shunda u meni “shantaj” qildi.
Javohir Xo‘jamberdiyevning iqroricha, o‘zini jurnalist deb tanishtirgan Kamola Shermatova undan boshqarma boshlig‘ini pul bilan ushlab berishini so‘ragan, unday qilmasa, audioyozuvni internetda tarqatishini aytib, qo‘rqitgan.
Ovoz yozuvchi mas’ul videomurojaatida ijtimoiy tarmoq foydalanuvchilarini vaziyatni bilmasdan boshqarma boshlig‘ini ayblashdan tiyilishga chaqirgan.

 Asror Alimardonov.
O‘zining boshqarma boshlig‘i bilan suhbatini ikki erkak o‘rtasidagi muloqot, boshliq va xodim o‘rtasidagi suhbat yoki ustoz-shogird o‘rtasidagi fikr almashinuvi deb qarash to‘g‘ri bo‘lishini aytib, ijtimoiy tarmoq foydalanuvchilarini pashshadan fil yasashda ayblaydi, bu noto‘g‘ri ekanligini uqtirishga urinadi.
Mutasaddining aytishicha, boshqarma boshlig‘i Asror Alimardonov bo‘lim boshliqlarining oziq-ovqat mahsulotlarini xarid qilishiga aralashmaydi va shartnomalar tuzishga aloqasi yo‘q.
Videomurojaat so‘ngida Javohir Xo‘jamberdiyev boshqarma boshlig‘ini oqlashga urinib, Alimardonov har safar ko‘rishganda yoki yig‘ilishlarda bog‘chaga begonalar kirishi mumkinmasligi, ayniqsa, tibbiy ma’lumotnomasi bo‘lmagan kishini bog‘chaga kiritmaslik haqida topshiriq berishini aytadi. Shaxsiy adovat sabab o‘zgalarni qoralash xato ekanligi haqida “maslahat” beradi.
Eslatib o‘tamiz, bundan avvalroq internetda Qashqadaryoning bosh tarbiyachisi xodimini so‘kib tashlagani yozilgan audioyozuv tarqaldi. Undan so‘ng “Daryo” nashrida chop etilgan maqolada Asror Alimardonov jurnalistga qo‘ygan taqiqi sababini izohlagandi.
 “Yuqumli kasalliklar shifoxonasida davolanayotgan ayolni qanday qilib bog‘chaga kiritaman?” Qashqadaryoning bosh tarbiyachisi jurnalistga qo‘yilgan taqiqni izohladi